סטיב מרטין

סטיבן גלן "סטיב" מרטין (באנגלית: Stephen Glenn "Steve" Martin; נולד ב-14 באוגוסט 1945) הוא קומיקאי, שחקן, תסריטאי, מפיק, מוזיקאי ומלחין אמריקאי. ידוע גם כמנחה טקסי אוסקר.

ביוגרפיה
מרטין נולד בווייקו, טקסס שבארצות הברית לאב סוכן נדל"ן בעל זיקה למשחק, ולאם עקרת בית. בילדותו משפחתו עברה לקליפורניה. בהיותו נער עבד בחנות קסמים בדיסנילנד, קליפורניה, שם פיתח כישורי להטוטנות, קוארדינציה, נגינה בבנג'ו, ויצירת "חיות" מבלונים.

מספר שנים לאחר שסיים את לימודיו, חבר לחברתו לספסל הלימודים, איתה התחיל להופיע בבתי קפה במופע קומי-מוזיקלי, בעיקר על מנת לחסוך כסף ללימודי הפילוסופיה באוניברסיטת קליפורניה, אך לבסוף פרש מהחוג. בכל מקרה, הוא טוען שהחוג שינה את חייו, כפי שאמר בריאיון לרולינג סטון: "תחום הלימוד המרכזי שלי היה פילוסופיה, ועל אף שנשרתי, הוא שינה את צורת המחשבה שלי בתחומים רבים. בחרתי ללמוד לוגיקה ושם הם דנו בסיבתיות, אז אמרתי "היי! אין סיבה ותוצאה! אין בכלל לוגיקה!", וכשמסגלים צורת מחשבה כזו, קל מאוד לכתוב: פשוט מסובבים את הכל. התחלתי לכתוב קומדיה בצורה שונה וזה היה מלהיב".

ב-1978 נכנס לתודעת הכלל כששיחק בסרט "להקת הלבבות הבודדים של הסמל פפר" (יחד עם הבי-ג'יז, על פי Sgt. Pepper's Lonely Hearts Club Band) ושנה לאחר מכן בסרט החבובות. מרטין הופיע גם באחד הפרקים בסדרת "החבובות".

ב-1979, לאחר קריירה מוצלחת כאומן סטאנד-אפ, הופיע לראשונה בתפקיד ראשי בסרט קולנוע - "השלומיאל" שביים קרל ריינר. מרטין שיחק אחר כך בשלוש קומדיות נוספות בבימויו של ריינר "Dead Men Don't Wear Plaid" ב-1982, "The Man with Two Brains" ב-1983 ו-"All of Me" ב-1984, ההופעה שזכתה לשבחי הביקורת.

בשנת 1986, מרטין כיכב יחד עם צ'בי צ'ייס ומרטין שורט בסרט "שלושה אמיגוס", בבימויו של ג'ון לנדיס, ושנכתב על ידי מרטין, לורן מייקלס והזמר והיוצר רנדי ניומן. באותה שנה מרטין כיכב בעיבוד לסרט של המחזמר, שהיה הלהיט באוף ברודוויי, "חנות קטנה ומטריפה", בה גילם את רופא השיניים הסדיסט, אורין סקריוולו. אחר כך שיחק, כתב, והיה מפיק בסרטים: "רוקסן" (1987) לצד דריל האנה, ו"תקועים בדרך" לצד ג'ון קנדי.

בשנות ה-90 שיחק בשורה של סרטים, בהם: "אבי הכלה" (1991) ו"אבי הכלה 2 (1995), "שמיים כחולים שלי" (שוב בתפקיד הנבל ושוב לצד ריק מוראניס), "סמל בילקו" ו"שחק אותה סטאר" (לצד אדי מרפי).

בשנות ה-2000 כיכב בסרטים "הפנתר הוורוד" (2006), ובסרט ההמשך  "הפנתר הוורוד 2" (2009).

ב-2009 שיחק בקומדיה "זה מסובך".

בשנת 2020 הופיע בסרט "המחנה הקסום".

בשנת 2021 החל לככב בסדרה "רק רוצחים בבניין" אותה יצר לשירות הסטרימינג האמריקאי הולו.

קריירה ספרותית
מרטין כתב ופרסם במשך השנים כ-20 ספרים, ביניהם:

ב-2002 פרסם את הנובלה "זבנית", שעובדה אחר כך גם לסרט.

ב-2004 פרסם את הנובלה "העונג שבחברתי".

ב-2007 פרסם ספר זיכרונות.

ב-2010 פרסם רומן "An Object of Beauty".

ב-2012 פרסם ספר שכלל תגובות שקיבל מ-1.7 מיליון העוקבים שלו בטוויטר, שההכנסות שלו הועברו לצדקה.

פילמוגרפיה נבחרת
 1979 – השלומיאל
 1986 – שלושה אמיגוס – לצידם של צ'בי צ'ייס ומרטין שורט
 1986 – חנות קטנה ומטריפה – לצידו של ריק מוראניס
 1987 – רוקסן – לצד דריל האנה
 1988 – נוכלים עם סגנון – לצידו של מייקל קיין
 1989 – הורים במשרה מלאה
 1990 – שמים כחולים שלי – לצידו של ריק מוראניס
 1991 – סיפורי אל. איי. – לצידם של שרה ג'סיקה פרקר ופטריק סטיוארט
 1991 – אבי הכלה – ג'ורג'  סטנלי בנקס
 1992 – אשה בהפתעה- ניוטון דייוויס
 1995 – אבי הכלה 2 – ג'ורג'  סטנלי בנקס
 1998 – נסיך מצרים – דיבוב קולו של הולפ
 1999 – פנטסיה 2000 - דיבוב קולו של עצמו
 1999 – שחק אותה סטאר – צ'רלי דיואל
 2003 – לוני טונס: חוזרים לאקשן – מיסטר צ'ירמן (אדוני יושב הראש)
 2003 – 12 במחיר אחד – תום בייקר
 2005 – 12 במחיר אחד 2 - תום בייקר
 2006 – הפנתר הוורוד – קלוסו
 2009 – הפנתר הוורוד 2 – קלוסו
 2009 – זה מסובך – אדם שאפר
 2015 – בית – דיבוב – קולו של קפטן סמאק
 2015 – כולם אוהבים את הקופרס – קולו של ראגס
 2020 – המחנה הקסום – נורם

טלוויזיה 
 רק רוצחים בבניין (2021–הוה) – צ'ארלס האדן סאבאג'

קישורים חיצוניים

הערות שוליים

שחקני קולנוע וטלוויזיה אמריקאים
קומיקאים אמריקאים
מנחי האוסקר
זוכי פרס גראמי
זוכי אמי בפריים טיים: תסריט לקומדיה
זוכי פרס מרכז קנדי
אגדות דיסני
אמני וורנר רקורדס
בוגרי אוניברסיטת מדינת קליפורניה בלונג ביץ'
אמריקאים שנולדו ב-1945
אישים זוכי פרסי איגוד מבקרי הקולנוע של לוס אנג'לס